Joaquim Pimenta de Castro

Joaquim Pereira Pimenta de Castro (Monçao, 1846ko azaroaren 5a – Lisboa, 1918ko maiatzaren 14a) portugaldar militar eta politikaria izan zen. Portugalgo lehen ministroa izan zen 1915eko urtarriletik maiatzera.

Armadan jeneral gradua lortzeaz gain, Matematikan graduatu zen Coimbrako Unibertsitatean. 1908an Portoko hirugarren eskualde militarreko komandante izendatu zuten. 1910ean Portugalgo Errepublika aldarrikatu ondoren, bi hilabetez Gerra ministro izan zen 1911n. Paiva Couceiroren inbasio monarkikoaren ondoren dimititu behar izan zuen.

Manuel de Arriaga presidenteak 1915ean lehen ministro izendatu zuen, Afonso Costa nagusi zen parlamentuaren aurka goberna zezan. 1915eko maiatzaren 14ko mugimendu militarrak kendu zuen agintetik, Alderdi Errepublikanoak lagunduta. Altxamenduak Arriaga presidentearen dimisioa ere eragin zuen.

Kategoria:Portugalgo militarrak
Kategoria:Portugalgo Lehen Ministroak
Kategoria:Lisboan hildakoak